Koldo auzia

Koldo auzia, baita ere Abalos auzia, ustelkeria politikoaren kasua da Espainian, Koldo García Izagirre aholkulari politikoaren inguruan. Kasuak gertutik goi mailako bi politikari ere jo ditu: Jose Luis Ábalos Meco eta Santos Cerdán León nafarrari. Azken hori PSNko antolakuntza idazkaria izan zenez, eta Maria Txibiteren gobernua eratzeko sukalde lanetan aritu zenez, auziak ondorioak izan zituen baita Nafarroan ere -Ramon Alzorriz gobernuko bozeramailearen dimisioa, besteak beste-.

Koldo, beste hamar pertsonarekin batera, Delorme Operazioan ikertzen ari dira, ustezko «erakunde kriminal» bateko kide izateagatik. Erakunde hori maskarilak erosteko bederatzi kontratu publikorekin irabazteko eratu zen; kontratu horiek 54 milioi euroko balioa dute.

 Aurrekariak 
Koldo Garcia Jose Luis Ábalosen konfidantzako gizona zen. Pedro Sánchez Espainiako gobernuburuaren oso gertukoa izan zen José Luis Abalos, bestetik. 2018an, Mariano Rajoy Espainiako presidentea zela, PSOEk zentsura mozio bat aurkeztu zuen, eta irabazi. Sanchez izendatu zuten presidente. Gobernua osatzeko garaian, Abalos izendatu zuen Garraioko, Mugikortasuneko eta Hiri Agendako ministro. PSOEko antolakuntza idazkaria zen 2017tik.

Abalosek harreman estua zuen Koldo Garciarekin: Abalosek gidari izana zuen ordura arte, eta, Garraio ministro bihurtu zenean, ministerioko egituran txertatu zuen Garcia, aholkulari izendatuz. 2021ean, Sanchezek aldaketa handiak egin zituen gobernuan, eta Abalos izan zen gobernutik kanpo geratu zirenetako bat. Ministro kargua utzi zuen, baita Antolakuntza idazkariarena ere. Espainiako parlamentari eserlekuari, halere, eutsi egin zion 2024ra arte. PSOEko batzorde exekutiboak Abalosen dimisioa eskatu zuen orduan. Koldo Garcia atxilotu egin zuten urte horretako otsailean, COVID-19aren pandemia garaiko maskaren erosketa publiko batean iruzurra egin eta komisioak kobratzeagatik. Alderdi Sozialistak Abalosi eskatu zion diputatu akta uzteko, baina hark uko egin zion horri. Alderditik bota zuten, eta, orduz geroztik, parlamentuaren talde mistoan dago.

Auzitegi Gorenak ikertutakoen artean dago Abalos, Koldo auzian rol esanguratsua duelakoan. Zehazki, erakunde kriminala osatzea egozten diote, baita eroskeria, influentzia trafikoa eta dirua zuritzea ere.

Aferan ere badaude beste politikoak lotuta: Leire Diez, Santos Cerdán León, Antxon Alonso Egurrolarena. PP alderdiak, gainera, Sánchez bera inplikatu nahi du sare horretan nahiz eta probarik ez izan.

 Koldo Garciaren atxiloketa 
Espainiako Guardia Zibilak Koldo Garcia Izagirre otsailaren 20an atxilotu zuen, ustezko ustelkeria delitu batengatik. Guardia Zibileko UCO Unitate Zentral Operatiboak atxilotu zuen, Alacanten (Herrialde Katalanak). Antza, estatuko zenbait lurraldetan egindako operazio bat izan zen, eta gutxienez hogei lagun atxilotu zituzten denera.https://www.berria.eus/euskal-herria/koldo-garcia-euskal-herritarra-atxilotu-dute-maskaren-erosketekin-lotutako-ustezko-eroskeria-delitu-batengatik_2121096_102.html

 Erreferentziak 

 Kanpo estekak 
 Kristina Martin: "Nor den nor 'Koldo auzian'", Berria, 2025/06/15.

Kategoria:2024 Espainian
Kategoria:2024 Euskal Herrian
Kategoria:2025 Espainian
Kategoria:2025 Euskal Herrian
Kategoria:Espainiako Langileen Alderdi Sozialista
Kategoria:Espainiako auzi judizialak
Kategoria:Ustelkeria Espainian
Kategoria:Eskandaluak Espainian
Kategoria:Ustelkeria Euskal Herrian